
«Հայաստանի Հանրապետության կառավարության 2023 թվականի ապրիլի 21-ի 
N 595-Ն որոշման մեջ լրացումներ կատարելու մասին» ՀՀ կառավարության որոշման 
նախագծի ընդունման

1. Իրավական ակտի ընդունման անհրաժեշտությունը
Որոշման նախագծի ընդունումը պայմանավորված է բնական գազի մատակարարման համար նախատեսված և գազասպառման համակարգի մաս կազմող գույքի շահագործման առանձնահատկություններից ելնելով այդ գույքի անհատույց օգտագործման տրամադրման գործընթացը ՀՀ կառավարության 21.04.2023թ. N 595-Ն որոշման (այսուհետ՝ Որոշում) կարգավորումներից տարբերվող ձևաչափով ՀՀ կառավարության առանձին որոշմամբ իրականացնելու հնարավորություն սահմանելու անհրաժեշտությամբ:
2. Ընթացիկ իրավիճակը և խնդիրները
Որոշմամբ սահմանված է, որ այլ կազմակերպություններին պետական գույքը ՀՀ կառավարության որոշմամբ կարող է տրամադրվել անհատույց օգտագործման իրավունքով՝ որոշակի ժամկետով և համապատասխան ներդրումային ծրագիր ներկայացվելու դեպքում: ՀՀ Սյունիքի մարզի տարածքում չգազաֆիկացված և ՀՀ զինված ուժերին պատկանող զորամասի կարիքները հոգալու նպատակով ՀՀ պաշտպանության նախարարության կողմից գնումների գործընթացների շրջանակներում իրականացվել են գազաֆիկացման և գազաբաշխիչ կայանի կառուցման աշխատանքներ, որոնք սահմանված կարգով ընդունվել են և որպես պետական սեփականություն, ենթակա են օգտագործման իրենց նպատակային նշանակությանը համապատասխան: Քանի որ «Գազպրոմ Արմենիա» ընկերությունը հանդիսանում է բնական գազի մատակարարման և գազասպառման համակարգի շահագործման հատուկ կամ բացառիկ իրավունք ունեցող օպերատոր, անհրաժեշտություն է առաջացել կառուցված համապատասխան գույքն անորոշ ժամկետով անհատույց օգտագործման իրավունքով տրամադրել ընկերությանը՝ գույքի շահագործման և սպասարկման աշխատանքներն իրականացնելով վերջինիս կողմից: Այսինքն՝ կառուցված համապատասխան ենթակառուցվածքի՝ ընդհանուր համակարգին միացումը, շահագործումը և բնական գազի մատակարարումը պայմանավորված է հատուկ կամ բացառիկ իրավունքով, այլ ձևաչափով հնարավոր չէ դրա նպատակային օգտագործումը, այն չի հանդիսանում այնպիսի ինքնուրույն հատկանիշներ ունեցող առանձին գույք, որի օգտագործման շրջանակներում պետությունը կարող էր կարիք ունենալ որոշակի ներդրումային միջացառումների իրականացման: Այդ պարագայում, փաստացի առարկայազուրկ է դառնում Որոշմամբ սահմանված պայմաններով ներդրումային ծրագրի ներկայացման պայմանով այդ գույքի անհատույց օգտագործման տրամադրումը: Նշված խնդրի լուծման նպատակով, առաջարկվում է հնարավորություն ընձեռել ՀՀ կառավարությանը՝ առանձին որոշմամբ իրականացնել բնական գազի մատակարարման համար նախատեսված և գազասպառման համակարգի մաս կազմող գույքի անհատույց օգտագործման տրամադրման գործընթացը՝ չկիրառելով Որոշման համապատասխան կարգավորումները 
3. Կարգավորման նպատակը և բնույթը
Որոշման նախագծով նախատեսվում է հնարավորություն ընձեռել ՀՀ կառավարությանը՝ առանձին որոշմամբ իրականացնել բնական գազի մատակարարման համար նախատեսված և գազասպառման համակարգի մաս կազմող գույքի անհատույց օգտագործման տրամադրման գործընթացը:
4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները 
Որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում:
        5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ   
Որոշման նախագիծը կապված է ՀՀ կառավարության 2022թ. հուլիսի 14-ի N 1063-Լ որոշմամբ հաստատված պետական գույքի կառավարման ոլորտի բարեփոխումների ռազմավարության 4-րդ կետի 1-ին ենթակետով սահմանված բարեփոխումների ռազմավարության նպատակի ապահովման հետ, ի դեմս՝ պետական գույքի կառավարման ոլորտում անհարկի վարչարարության վերացման, կառավարման առանձին ոլորտներում իրականացվող կանոնակարգման պարզեցման, որոշումների ընդունման ժամկետների կրճատման, կառավարման օպերատիվության և արդյունավետության մակարդակի բարձրացման:




